Diari Oficial de la Generalitat Valenciana


Sumari del DOGV 9151, del 16-08-2021 (2021/8660)

DECRET 107/2021, de 6 d'agost, del Consell, d'aprovació de les bases reguladores i concessió directa de subvencions a centres educatius concertats per al curs 2021-2022 per la Covid-19.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   9151

Data del DOGV
:   16-08-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/8660


Data del document
:   06-08-2021

Organisme emissor
:   Conselleria d'Educació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

DECRET 107/2021, de 6 d'agost, del Consell, d'aprovació de les bases reguladores i concessió directa de subvencions a centres educatius concertats per al curs 2021-2022 per la Covid-19. [2021/8660]  
El 12 de març de 2020, la Conselleria de Sanitat Universal i Salut Pública va determinar, a conseqüència de la situació i evolució del coronavirus SARS-CoV-2, la suspensió temporal de l'activitat educativa presencial en tots els centres, etapes, cicles, graus, cursos i nivells d'ensenyament de la Comunitat Valenciana.  
Des d'aquella data, la Conselleria d'Educació, Cultura i Esport ha anat elaborant diferents instruccions d'organització i funcionament dels centres educatius, dins del marc general establert per les autoritats sanitàries i en coherència amb els acords adoptats en la Conferència Sectorial d'Educació, per a les diferents fases establertes en el procés de desescalada cap a la denominada nova normalitat. Les esmentades instruccions han estat tractades en la Comissió de seguiment del document sobre la implantació de la reforma educativa en els centres concertats de la Comunitat Valenciana i han incorporat aportacions de les diferents organitzacions sindicals i empresarials, la qual cosa ha permés orientar als centres educatius en la presa de les decisions necessàries per a atendre l'alumnat i a les seues famílies de la millor forma possible a través de la formació a distància, dins de la complexitat generada per l'evolució de la pandèmia Covid-19.  
  
La suspensió de l'activitat educativa presencial durant el curs escolar 2019-2020 va provocar de manera imprevista una alteració brusca del seu desenvolupament, la qual cosa va obligar a fer un gran esforç, dut a terme pel professorat i el conjunt de la comunitat educativa, per a poder donar continuïtat a l'activitat lectiva per mitjà d'altres modalitats d'ensenyament i aprenentatge.  
El curs 2020-2021 ha suposat un gran repte per al conjunt del professorat valencià i de la comunitat educativa per poder donar resposta a la necessitat des del punt de vista de la salut pública de continuar aplicant mesures de prevenció i control de la Covid-19, així com per poder disposar de centres educatius saludables i segurs i, alhora, complir els objectius educatius i de sociabilitat que afavorisquen el desenvolupament del conjunt de l'alumnat i garantisquen l'equitat.  
El canvi de la situació de la pandèmia Covid-19 ha donat lloc a un canvi important en les directrius establides per les autoritats sanitàries. Malgrat això, durant el pròxim curs 2021-2022 caldrà continuar aplicant determinades mesures de prevenció i control per a continuar disposant de centres escolars saludables i segurs i, al mateix temps, aconseguir els objectius educatius i de sociabilitat que afavorisquen el desenvolupament del conjunt de l'alumnat i garantisquen l'equitat. El Ministeri de Sanitat i la Conselleria de Sanitat Universal i Salut Pública continuen assenyalant l'organització dels grups de convivència estable (GCE) com l'opció, per a l'alumnat de menor edat, que millor pot garantir la traçabilitat i la gestió dels casos de contagis que es puguen produir i, que al mateix temps, permet que les xiquetes i els xiquets d'aquestes edats puguen socialitzar i jugar entre ells, ja que és impossible que a aquestes edats intentem que es troben en el centre mantenint tot el temps la distància social d'almenys 1,2 metres. Així, està previst que tots els grups d'Educació Infantil i d'Educació Primària es configuren com a grups de convivència estable, amb la ràtio establida per la normativa vigent en la Comunitat Valenciana.  
  
D'altra banda, la situació actual de la pandèmia, junt amb el fet que tot el personal docent i no docent dels centres educatius ja estarà vacunat abans de l'inici del pròxim curs, permetrà que tant el professorat especialista com el personal de suport a la inclusió, puga intervindre presencialment en els GCE, mantenint les mesures de prevenció i higiene establides per l'autoritat sanitària. En aquest cas ja no caldrà que l'alumnat siga acompanyat, en tot moment, pel seu tutor o tutora.  
  
En el cas de l'Educació Secundària l'objectiu plantejat per al pròxim curs és aconseguir la presencialitat total de l'alumnat en tots els nivells i etapes educatives. Per aquest motiu els centres que imparteixen aquests ensenyaments han de garantir la presencialitat de tots els grups de la totalitat de l'alumnat del centre, mantenint la distància mínima interpersonal d'almenys 1,2 metres, per a la qual cosa utilitzaran totes les aules i espais de què disposen a l'efecte de garantir el compliment dels dos criteris anteriors. A més, els centres que, aplicant els criteris anteriors, no puguen garantir la presencialitat de la totalitat de l'alumnat en un mateix torn o franja horària, hauran de contemplar la possibilitat d'organitzar determinats ensenyaments, nivells o grups en horari vespertí.  
En les circumstàncies actuals, l'organització i el desenvolupament del curs 2021-2022 continua necessitant la implicació proactiva i col·lectiva de tota la comunitat educativa per a poder donar una resposta de qualitat a les necessitats sobrevingudes amb la pandèmia.  
Aquest decret té per objecte establir la concessió directa, amb caràcter excepcional, de subvencions per poder realitzar la dotació extraordinària de recursos econòmics i d'increment d'hores addicionals de professorat necessàries per a un adequat funcionament dels centres educatius privats concertats durant el curs 2021-2022, tot això en el marc de la situació excepcional derivada de la Covid-19.  
  
L'article 22.2.c de la Llei 38/2003, de 17 de novembre, general de subvencions, estableix la possibilitat de concedir excepcionalment de forma directa subvencions quan s'acrediten raons d'interès públic, social, econòmic o humanitari, o unes altres degudament justificades que dificulten la seua convocatòria pública.  
En aquest cas, queden degudament justificades, tant el caràcter singular de la subvenció, com les raons que acrediten l'interès públic i social, així com les que justifiquen la dificultat de la seua convocatòria pública, amb base en les següents circumstàncies i fets: en tots els casos cal organitzar els espais dels centres educatius per poder mantindre la distància mínima interpersonal d'1,2 m.  
En Educació Infantil i Primària tots els grups es constitueixen com a grups de convivència estable. En el cas de l'Educació Secundària Obligatòria, el Batxillerat, la Formació Professional i l'Educació Especial Específica, cal realitzar les adequacions organitzatives i d'espais necessàries per garantir la presencialitat total de tot l'alumnat.  
  
Tot això implica que siga necessari un augment de les plantilles del professorat en funció de la distribució de l'alumnat en cada centre. A més a més, també pot ser necessari adaptar els espais, per possibilitar la distància mínima interpersonal d'1,2 m, o per adaptar-los als plans de contingència elaborats en els centres. D'altra banda, és necessària l'adquisició de material didàctic, informàtic, etc. addicional. A més a més, caldrà prestar una atenció especial a les mesures higièniques de cada centre.  
Conscient de les dificultats que tot això pot generar en el funcionament dels centres educatius privats concertats, la Generalitat col·labora amb la concessió d'aquestes subvencions als centres educatius privats concertats que, junt amb els centres de titularitat de la Generalitat, s'ocupen de prestar el servei públic educatiu.  
Les subvencions es financen amb càrrec a les dotacions del capítol IV dels programes 32.75.89.824.37 i 02.78.07.305.51 després de la corresponent generació de crèdit.  
Conforme a la normativa d'aplicació, les subvencions regulades en aquest decret es distribuiran per part de la Generalitat entre les entitats titulars dels centres privats concertats que imparteixen Educació Infantil (2n cicle), Educació Primària, Educació Secundària Obligatòria (ESO), Batxillerat, Formació Professional i Educació Especial en la Comunitat Valenciana.  
Per a donar cobertura a les obligacions econòmiques derivades d'aquest decret, es tramitarà, d'acord amb allò previst per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, l'oportuna generació de crèdit una vegada aprovat aquest decret.  
D'altra banda, s'estableix que l'òrgan competent per a la gestió de les subvencions siga la direcció general a la qual li corresponen les competències de centres docents privats concertats.  
En compliment del que disposa l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'indica que aquestes subvencions no estan subjectes a l'obligació de notificació prèvia a la Comissió Europea per no concórrer tots els requisits de l'article 107.1 del Tractat de Funcionament de la Unió Europea, atés que la subvenció pública concedida, per la seua naturalesa, no suposa un avantatge econòmic, no falseja ni pot falsejar la competència, ni els intercanvis comercials entre els estats membres.  
  
Les ajudes concedides són compatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, tenint en compte que l'import total de les subvencions rebudes en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada, procedint, en tal cas, el reintegrament.  
En conseqüència, d'acord amb el que es preveu en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en l'article 28.c de la Llei 5/1983, de 30 de desembre, de la Generalitat, del Consell, a proposta del conseller d'Educació, Cultura i Esport, amb la deliberació prèvia del Consell, en la reunió de 6 d'agost de 2021,  
  
  
DECRETE  
  
Article 1. Objecte  
1. Aquest decret té per objecte establir les normes reguladores per a la concessió directa, amb caràcter excepcional, de subvencions per poder realitzar l'increment d'hores addicionals de professorat, així com la dotació extraordinària de recursos econòmics, tot necessari per a un adequat funcionament dels centres educatius privats concertats durant el curs 2021-2022 en el marc de la situació excepcional derivada de la Covid-19.  
2. Les actuacions finançades conformement al que es disposa en aquest decret, es desenvoluparan al llarg del curs acadèmic 2021-2022.  
  
Article 2. Procediment de concessió  
1. Les subvencions regulades per aquest decret tenen caràcter singular en virtut del que es disposa pels articles 22.2.c i 28, apartats 2 i 3, de la Llei 38/2003, de 17 de novembre, general de subvencions, i en atenció a l'especial interés que suposa la implementació de les actuacions esmentades en l'article anterior.  
2. Correspondrà a la direcció general competent en matèria de centres docents privats concertats les actuacions subsegüents de gestió de subvencions: ordre de pagament i justificació de despeses.  
  
Article 3. Finançament  
1. Les subvencions que s'atorguen per concessió directa per al curs 2021-2022 ascendeixen a un import global de 75.972.116,00 ?, amb càrrec a la línia de subvenció habilitada a aquest efecte en els programes pressupostaris 10.66.24.712.89, Educació Primària, i 88.48.82.907.47, Educació Secundària. Per a l'any 2021 l'import global serà de 9.800.000,00 ?, i per a l'any 2022 l'import global serà de 11.471.817,00 ?.  
2. Per a donar cobertura a les obligacions econòmiques derivades d'aquest decret en l'exercici 2021 es tramitarà, d'acord amb allò previst per la Llei 1/2015, l'oportuna generació de crèdit una vegada aprovat el decret.  
3. La dotació pressupostària necessària per al pagament de les ajudes regulades en aquest decret en l'exercici 2022 s'inclourà en l'avantprojecte de Llei de Pressupostos de la Generalitat per a 2022.  
4. D'acord amb el que es preveu en l'article 10.1.d del Decret 77/2019, de 7 de juny, del Consell, de regulació del procediment de gestió del pressupost de la Generalitat, s'haurà de constituir una línia independent per poder atendre el pagament de les subvencions. En el programa 68.36.81.613.10, Educació Primària, s'aplicarà a la línia S1007000: «Ajudes a centres concertats com a conseqüència de la pandèmia Covid-19», mentre que en el cas del programa 04.27.45.094.58, es crearà una línia nova.  
  
Article 4. Entitats beneficiàries i quantia de la subvenció  
Seran beneficiàries de les subvencions regulades per aquest decret les entitats titulars dels centres educatius privats concertats que figuren en l'annex, desglossant la quantia total en dos conceptes:  
a) Import corresponent a hores addicionals de professorat en els nivells d'ESO, Batxillerat i Formació Professional, entre setembre de 2021 i agost de 2022.  
b) Import per a adequació d'espais, adquisició de material i despeses de neteja i menjador, dotació pressupostària extraordinària addicional al mòdul d?«Altres despeses» recollit en l'annex I de la Llei 4/2020, de 30 de desembre, de pressupostos de la Generalitat per a l'exercici 2021.  
  
  
Article 5. Actuacions subvencionades  
Les actuacions subvencionades s'estructuren, en funció de la seua naturalesa, de la forma següent:  
Tipus de subvenció  
1. Impartició de docència a l'alumnat dels centres privats concertats per part de professorat addicional en funció dels grups extraordinaris creats com a conseqüència de la Covid-19 en els nivells d'ESO, Batxillerat i Formació Professional, entre setembre de 2021 i agost de 2022.  
  
2. Realització de l'adequació necessària d'espais, adquisició de material i despeses de neteja i menjador, necessaris per a la correcta prestació del servei educatiu adaptat a les condicions necessàries com a conseqüència de la pandèmia Covid-19.  
La justificació d'aquestes ajudes es realitzarà, en el cas de l'import per hores addicionals, a través de la documentació necessària per a la inclusió del personal docent contractat en la nòmina de pagament delegat segons es preveu en l'Ordre 2/2019, de 17 de gener, de la Conselleria d'Educació, Investigació, Cultura i Esport, per la qual es desplega el règim de concerts educatius i es regula el sistema de pagament delegat dels centres docents privats concertats de la Comunitat Valenciana.  
  
En el cas del pressupost extraordinari Covid-19 per a l'adequació d'espais, adquisició de material i despeses de neteja i menjador, la justificació es realitzarà per a cadascun dels pagaments previstos en l'article 7.b d'aquest decret. Abans de cada pagament, es presentarà al Consell Escolar del centre el corresponent compte justificatiu acreditatiu de les despeses extraordinàries relacionades amb la Covid-19, que haurà de complir amb allò que estableix l'article 72 del Reial decret 887/2006, de 21 de juliol, pel que s'aprova el Reglament de la Llei 38/2003, de 17 de novembre, general de subvencions.  
El Consell Escolar, a la vista de la documentació presentada, aprovarà o no els comptes i adoptarà, segons el cas, acord de conformitat o de disconformitat. El secretari del Consell Escolar estendrà certificació del dit acord, que serà comunicat a la conselleria competent en matèria d'educació.  
  
Article 6. Obligacions de les entitats beneficiàries  
1. Les entitats beneficiàries es troben subjectes a les obligacions previstes en l'article 14 de la Llei 38/2003, de 17 de novembre, general de subvencions.  
  
Article 7. Pagament de la subvenció  
El pagament es realitzarà segons s'indica a continuació:  
a) El pagament de les hores addicionals de professorat es realitzarà cada mes dins la nòmina de pagament delegat segons el que s'estableix en l'Ordre 2/2019, de 17 de gener, de la Conselleria d'Educació, Investigació, Cultura i Esport.  
b) El pagament de les despeses per adequació d'espais, adquisició de material i despeses de neteja i menjador es realitzarà en tres terminis. La justificació de l'import abonar es realitzarà d'acord amb el procediment que s'establirà a l'efecte. La del primer termini s'haurà de realitzar abans de l'1 de desembre de 2021. Per als imports restants s'establiran dos terminis de justificació abans del 31 de març i abans del 30 de juny de 2022.  
El pagament del primer termini, es realitzarà abans de finalitzar l'any 2021 i inclourà els imports que els centres puguen justificar correctament, fins al límit de la subvenció concedida i amb un import màxim global de 3.500.000 ?. Els pagaments del segon i tercer termini es tramitaran al mes següent de cada període de justificació. En cadascun d'aquests pagaments s'abonarà la resta de l'import pendent fins al màxim de la subvenció concedida, en funció de les quantitats correctament justificades.  
  
Article 8. Pla de control de les subvencions  
1. D'acord amb l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, es realitzarà la comprovació administrativa de la justificació documental de la subvenció concedida per mitjà de la revisió de la documentació establida en l'article 5 d'aquest decret com d'aportació preceptiva per la persona beneficiària.  
2. La comprovació material de l'efectiva realització de l'activitat, existència de la condició o compliment de la finalitat, es portarà a cap en els termes establits en el pla de control que elaborarà la direcció general amb competències en matèria de centres educatius privats concertats, que haurà de ser aprovat per aquesta direcció general amb caràcter previ a la seua execució i hi haurà de constar com a mínim la informació següent:  
a) Tipus de control a efectuar sobre la línia: administratius, sobre el terreny, a posteriori o de qualitat.  
b) Criteris de selecció de la mostra: aleatoris, dirigits o de risc.  
  
c) Percentatge mínim d'ajuda que es controlarà sobre el total pagat en aquesta línia.  
  
Article 9. Règim jurídic  
Aquestes subvencions es regiran pel que es disposa en aquest decret i, a més, per la Llei 38/2003, de 17 de novembre, general de subvencions, i pel seu reglament de desplegament, excepte en allò que afecte els principis de publicitat i concurrència; per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per la resta de normativa vigent aplicable.  
  
  
Article 10. Delegació de facultats d'execució  
Es faculta la persona titular de la direcció general competent en matèria de centres docents privats concertats per a l'exercici de totes els actes d'execució que siguen necessaris per al compliment d'aquest decret i la implantació de les seues previsions.  
  
Article 11. Eficàcia  
Aquest decret produirà efectes des de l'endemà de la publicació en el Diari Oficial de la Generalitat Valenciana.  
  
Article 12. Recursos  
Contra aquest decret, que posa fi a la via administrativa, es podrà interposar potestativament recurs de reposició davant l'òrgan que ha dictat l'acte, en el termini d'un mes des de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se en el Diari Oficial de la Generalitat Valenciana. Tot això, de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 6 d'agost de 2021  
  
El president de la Generalitat,  
XIMO PUIG I FERRER  
  
El conseller d'Educació, Cultura i Esport,  
VICENT MARZÀ I IBÁÑEZ